જે લોકોને પોતાની તંદુરસ્તીની ચિંતા છે તેમના માટે શિયાળો ખૂબ જ કામની ઋતુ છે. શિયાળામાં કસરત કરીને શરીરને સુડોળ બનાવી શકાય છે. શિયાળામાં પરસેવો થતો હોતો નથી. આથી કસરત-વ્યાયામ-યોગાસન દ્વારા જો પરસેવો પાડવામાં આવે તો યથાર્થ છે. ઉનાળામાં આમેય ગરમી થતી હોય છે. એમાં જો કસરતથી વધુ પડતો પરસેવો થઈ જાય તો ડિહાઇડ્રેશન કે ચક્કરની સમસ્યા સંભવ છે. શિયાળામાં વ્યાયામ ઉપરાંત ખાણીપીણી પર પણ ભાર મૂકવામાં આવ્યો છે. આયુર્વેદમાં આહાર પર ખાસ ભાર મૂકવામાં આવ્યો છે. આ ઋતુમાં સ્વસ્થ રહેવા અને ઠંડીથી બચવા બહારના ઉપાયો (જેમ કે ગરમ કપડાં પહેરવાં વગેરે) ઉપરાંત જો ખાવાપીવામાં ધ્યાન રાખવામાં આવે તો ઠંડીથી બચી શકાય છે.